CELEX: 32016R0637
Language: bg
Date: 2016-04-22 00:00:00
Title: Регламент (ЕС) 2016/637 на Комисията от 22 април 2016 година за изменение на приложение I към Регламент (ЕО) № 1334/2008 на Европейския парламент и на Съвета по отношение на премахването на някои ароматични вещества от списъка на Съюза (Текст от значение за ЕИП)

23.4.2016   
            
            
               BG
            
            
               Официален вестник на Европейския съюз
            
            
               L 108/24
            
         РЕГЛАМЕНТ (ЕС) 2016/637 НА КОМИСИЯТА
   от 22 април 2016 година
   за изменение на приложение I към Регламент (ЕО) № 1334/2008 на Европейския парламент и на Съвета по отношение на премахването на някои ароматични вещества от списъка на Съюза
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1334/2008 на Европейския парламент и на Съвета от 16 декември 2008 г. относно ароматизантите и определени хранителни съставки с ароматични свойства за влагане във или върху храни и за изменение на Регламент (ЕИО) № 1601/91 на Съвета, регламенти (ЕО) № 2232/96 и (ЕО) № 110/2008 и Директива 2000/13/ЕО (1), и по-специално член 11, параграф 3 и член 25, параграф 3 от него,
   като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 4 от него,
   като има предвид, че:
   
               (1)
            
            
               В приложение I към Регламент (ЕО) № 1334/2008 се установява списък на Съюза на ароматизантите и изходните материали, одобрени за употреба във или върху храни, и условията за тяхната употреба.
            
         
               (2)
            
            
               С Регламент за изпълнение (ЕС) № 872/2012 на Комисията (3) беше приет списък на ароматичните вещества и той беше въведен в част А от приложение I към Регламент (ЕО) № 1334/2008.
            
         
               (3)
            
            
               Списъкът може да се актуализира в съответствие с предвидената в член 3, параграф 1 от Регламент (ЕО) № 1331/2008 обща процедура по инициатива на Комисията или при постъпване на заявление от държава членка или от заинтересована страна.
            
         
               (4)
            
            
               Списъкът на Съюза на ароматизантите и изходните материали за тяхното производство съдържа определен брой вещества, за които Европейският орган за безопасност на храните („Органът“) е изискал да бъдат предоставени допълнителни научни данни за завършване на оценката преди определените крайни срокове, установени в част А от приложение I към Регламент (ЕО) № 1334/2008.
            
         
               (5)
            
            
               За следните четири вещества, принадлежащи към химическа подгрупа 2.2 на FGE.19: 2,6,6-триметил-1-циклохексен-1-карбоксалдехид (FL № 05.121), миртенилформат (FL № 09.272), миртенил-2-метилбутират (FL № 09.899) и миртенил-3-метилбутират (FL № 09.900) в списъка на Съюза беше определен краен срок 31 декември 2012 г. за представяне на исканите допълнителни научни данни. Заявителят е предоставил необходимите данни.
            
         
               (6)
            
            
               Тази химична група включва също така веществото p-мента-1,8-диен-7-ал (FL № 05.117), което беше използвано като представително вещество за групата и за което са подадени данните за токсичност.
            
         
               (7)
            
            
               Органът направи оценка на предоставените данни и заключи в своето научно становище от 24 юни 2015 г. (4), че p-мента-1,8-диен-7-ал (FL № 05.117) е генотоксичен in vivo, поради което употребата му като ароматично вещество повдига опасения относно неговата безопасност. Това вещество вече е премахнато от списъка на Съюза с Регламент (ЕС) 2015/1760 на Комисията (5).
            
         
               (8)
            
            
               В становището си Органът също така стигна до заключението, че тъй като p-мента-1,8-диен-7-ал (FL № 05.117) е представително за веществата в тази група, налице е потенциално опасение за безопасността във връзка с такива вещества.
            
         
               (9)
            
            
               Поради това 2,6,6-триметил-1-циклохексен-1-карбоксалдехид (FL № 05.121), миртенилформат (FL № 09.272), миртенил-2-метилбутират (FL № 09.899) и миртенил-3-метилбутират (FL № 09.900) следва да бъдат заличени от списъка на Съюза.
            
         
               (10)
            
            
               Като се вземат също така предвид и техническите причини, преди датата на влизане в сила на настоящия регламент следва да се определят преходни периоди за храните, към които е добавено едно от четирите ароматични вещества, които се предлагат на пазара или се внасят в Съюза от трети държави.
            
         
               (11)
            
            
               Поради това част А от приложение I към Регламент (ЕО) № 1334/2008 следва да бъде съответно изменена.
            
         
               (12)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Част А от приложение I към Регламент (ЕО) № 1334/2008 се изменя в съответствие с приложението към настоящия регламент.
   Член 2
   1.   Храни, в които е добавено едно от ароматизиращите вещества, посочени в приложението към настоящия регламент, и които са били законно пуснати на пазара преди датата на влизане в сила на настоящия регламент, с изключение на смесите от ароматизанти, могат да бъдат предлагани на пазара до изтичане на срока им на минимална трайност или срока на годност.
   2.   Внасяните в Съюза храни, в които е добавено едно от ароматичните вещества, посочени в приложението към настоящия регламент, с изключение на смеси от ароматизанти, могат да бъдат предлагани на пазара до изтичане на срока им на минимална трайност или срока на годност, когато вносителят на такива храни може да докаже, че те са били изпратени от съответната трета държава и са били на път за Съюза преди датата на влизане в сила на настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 април 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 31.12.2008 г., стр. 34.
   
      (2)  ОВ L 354, 31.12.2008 г., стр. 1.
   
      (3)  Регламент за изпълнение (ЕС) № 872/2012 на Комисията от 1 октомври 2012 г. за приемане на предвидения в Регламент (ЕО) № 2232/96 на Европейския парламент и на Съвета списък на ароматичните вещества, за въвеждането му в приложение I към Регламент (ЕО) № 1334/2008 на Европейския парламент и на Съвета и за отмяна на Регламент (ЕО) № 1565/2000 на Комисията и на Решение 1999/217/ЕО на Комисията (ОВ L 267, 2.10.2012 г., стр. 1).
   
      (4)  Научно становище относно оценка № 208 на Групата по ароматизантите Revision 1 (FGE.208Rev. 1): Разглеждане на данните относно генотоксичността на представители за 10 алициклични алдехиди с α, β-ненаситеност в пръстен/странична верига и прекурсори от химическа подгрупа 2.2 на FGE.19. Бюлетин на ЕОБХ (EFSA Journal) 2015; 13(7):4173, стр. 28. doi:10.2903/j.efsa.2015.4173 Достъпен на следния адрес: http://www.efsa.europa.eu/efsajournal.
   
      (5)  Регламент (ЕС) 2015/1760 на Комисията от 1 октомври 2015 г. за изменение на приложение I към Регламент (ЕО) № 1334/2008 на Европейския парламент и на Съвета по отношение на премахването на ароматичното вещество p-мента-1,8-диен-7-ал от списъка на Съюза (ОВ L 257, 2.10.2015 г., стр. 27).
   
      ПРИЛОЖЕНИЕ
      В част А от приложение I към Регламент (ЕО) № 1334/2008 се заличават следните вписвания:
      
         
                     „05.121
                  
                  
                     2,6,6-триметил-1-циклохексен-1-карбоксалдехид
                  
                  
                     432-25-7
                  
                  
                     979
                  
                  
                     2133
                  
                  
                      
                  
                  
                      
                  
                  
                     2
                  
                  
                     ЕОБХ
                  
               
                     09.272
                  
                  
                     Миртенилформат
                  
                  
                     72928-52-0
                  
                  
                     983
                  
                  
                     10858
                  
                  
                      
                  
                  
                      
                  
                  
                     2
                  
                  
                     ЕОБХ
                  
               
                     09.899
                  
                  
                     Миртенил-2-метилбутират
                  
                  
                     138530-44-6
                  
                  
                      
                  
                  
                      
                  
                  
                      
                  
                  
                      
                  
                  
                     2
                  
                  
                     ЕОБХ
                  
               
                     09.900
                  
                  
                     Миртенил-3-метилбутират
                  
                  
                     33900-84-4
                  
                  
                      
                  
                  
                      
                  
                  
                      
                  
                  
                      
                  
                  
                     2
                  
                  
                     ЕОБХ“